text: Vil bekæmpe ensomhed blandt ældre
  11 juli 2012 kl. 15.47
  Ensomme ældre i Hedensted Kommune skal ud blandt andre mennesker.
  Social- og Integrationsministeren har bevilget 400.000 kroner til et projekt, som skal få ældre ud af ensomhed. I projektet deltager Hedensted Kommune, Dansk Rødekors og Ældre Sagen.
  Pengene skal bruges til at engagere ældre i frivilligt arbejde i foreninger eller daginstitutioner.
  I alt 15 projekter støttes med et samlet beløb på 8,6 millioner kroner.
  Social- og Integrationsministeriet står for at uddele puljen til initiativer til forebyggelse af ufrivilligt ensomhed blandt ældre, der blev afsat i forbindelse med finanslovsaftalen for 2011.
  